漁家行
作者：葉茵
朝代：宋

paragraphs: 湖濱江滸疎疎村，村村漁家人子孫。
爲魚不管波浪惡，出未天明歸黄昏。
得來魚可數，妻兒相對語。
甕頭有齏熟，鍋中無米煮。
昔日魚多江湖寬，今日江湖半屬官。
釣筒釣車謾百尺，團罟帆罟空多般。
蓋蓑臘雪楊柳岸，籠手西風蘆荻灘。
差差舴艋千百隻，盡向其中仰衣食。
幾謀脫離江湖歸犂鉏，似聞歲惡農家尤費力。